Grootste deel van laerskoolkurrikulum nie in 2020 gedek(Argieffoto: Maroela Media) Leerders in laerskole wat nie skoolgeld hef nie, het verlede jaar soms tot so min as ŉ derde van die kurrikulum behandel. Só wys die jongste uitgawe van die nasionale studie oor inkomste-dinamika (NIDS). Ongeveer 70% van Suid-Afrikaanse skole hef nie skoolfonds nie. “Twee verskillende onafhanklike studies wys dat talle laerskole in arm gebiede verlede jaar tussen 50% en 75% minder geleer het as in 2019. Dit beteken dat skole soms slegs ŉ kwart van werk wat behandel moes word, wel afgehandel het,” lui die verslag. Dié studie het veral gefokus op wat leerders in huistaal – en eerste addisionele taalvakke soos Afrikaans en Engels – geleer het en het net na skole in Mpumalanga en die Oos-Kaap gekyk. Skole was verlede jaar vir groot gedeeltes van die jaar gesluit in ŉ poging om die verspreiding van Covid-19 te stuit. Die NIDS-verslag wys daarop dat dié leeragterstand ŉ agteruitgang in laerskoolleerders se leesvermoë tot gevolg kan hê, wat reeds nie te waffers is wanneer dit met leerders in ander lande vergelyk word nie. Die verslag wys boonop daarop dat skole maar oop kon gebly het, aangesien die sluit van skole nie ŉ invloed gehad het op die aantal onderwysers wat weens Covid-19 gesterf het nie. “Hoewel data wys daar was ŉ toename van 134% in onderwysers wat dood is weens Covid-19, is daar nie ŉ direkte verband tussen sterftes en die tye wat skole oop was nie. Die toename in sterftes stem eerder ooreen met die voorkoms van die eerste en tweede virusgolf in Suid-Afrika,” lui die verslag. “Dit stem ooreen met die Wêreldgesondheidsorganisasie se uitgangspunt dat die sluiting van skole nie ŉ doeltreffende manier is om die verspreiding van Covid-19 te bekamp nie.” Bevindings van die NIDS-studie wys ook daarop dat hoërskoolonderwysers nie erger blootgestel is aan Covid-19 as hul kollegas by laerskole nie. Dit is omdat ouer kinders nie meer geneig is om die virus oor te dra nie. “Dit ondersteun weereens die argument dat skole nie primêr die plek is waar Covid-19 versprei nie.” Tog wys die verslag dat meer ouers aan die begin van 2021 huiwerig was om hul kinders skool toe te stuur, as aan die einde van verlede jaar. Altesaam 57% van ouers het in Januarie aangedui dat hulle “baie bekommerd” is om kinders skool toe te stuur, teenoor die 52% in November.